Resolution vedtaget af Rådet og repræsentanterne for medlemsstaternes regeringer, forsamlet i Rådet, om en revideret adfærdskodeks for erhvervsbeskatning

(2022/C 433/01)

RÅDET FOR DEN EUROPÆISKE UNION OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET,

SOM MINDER OM Økofinrådets konklusioner af 1. december 1997 vedrørende skattepolitik ud fra den betragtning, at der er behov dels for en samordnet indsats på europæisk plan for at reducere forvridningerne på det indre marked og for at forhindre betydelige skatteprovenutab og dels for at ændre skattestrukturerne i en mere beskæftigelsesvenlig retning,

SOM MINDER OM resolutionen vedtaget af Rådet og repræsentanterne for medlemsstaternes regeringer, forsamlet i Rådet, den 1. december 1997, om en adfærdskodeks for erhvervsbeskatning,

SOM MINDER OM Rådets konklusioner af 5. december 2017 om EU-listen over ikkesamarbejdsvillige skattejurisdiktioner og den seneste internationale udvikling i bekæmpelsen af skatteundgåelse og skatteunddragelse,

SOM ANERKENDER de positive virkninger af fair konkurrence samt behovet for at konsolidere Den Europæiske Unions og medlemsstaternes internationale konkurrenceevne, idet de dog samtidig konstaterer, at nogle skatteforanstaltninger kan føre til skadelige virkninger,

SOM UNDERSTREGER, at adfærdskodeksen er et politisk tilsagn og derfor hverken berører medlemsstaternes rettigheder og forpligtelser eller medlemsstaternes og Unionens respektive beføjelser i henhold til traktaterne,

SOM UNDERSTREGER, at Gruppen vedrørende Adfærdskodeksen fungerer som en peer-to-peer-gruppe mellem medlemsstaterne med uundværlig bistand fra Kommissionen,

SOM ANERKENDER det vellykkede arbejde, som Gruppen vedrørende Adfærdskodeksen har udført med sine valgte formænd, og som har gjort det muligt at afvikle en lang række skatteforanstaltninger og etablere konstruktive samarbejdsrammer med tredjelande og jurisdiktioner,

SOM NOTERER SIG, at gruppens sekretariatsopgaver varetages af Generalsekretariatet for Rådet,

SOM ANERKENDER udarbejdelsen af aftalte retningslinjer for at lette det vellykkede arbejde i Gruppen vedrørende Adfærdskodeksen med relevans for proceduremæssige aspekter samt aftalte retningslinjer med relevans for væsentlige spørgsmål, som alle offentliggøres,

SOM PÅ NY BEKRÆFTER, at der fortsat er behov for en adfærdskodeks for erhvervsbeskatning med det sigte at hindre skadelige skatteforanstaltninger,

SOM UNDERSTREGER, at en retfærdig behandling inden for EU og med hensyn til tredjelande og skattejurisdiktioner fortsat er afgørende for en sammenhængende gennemførelse af principperne i adfærdskodeksen,

SOM GENTAGER, at de er rede til at sikre, at anvendelsen af adfærdskodeksen for erhvervsbeskatning forbliver så gennemsigtig som mulig, uden at den fortrolighed, som er nødvendig for en tillidsfuld udveksling af synspunkter og følsomme oplysninger mellem gruppens medlemmer samt med tredjelande og skattejurisdiktioner, bringes i fare, da dette sikrer effektivt og resultatorienteret arbejde i henhold til kodeksen,

SOM TAGER I BETRAGTNING, at den eksisterende adfærdskodeks for erhvervsbeskatning, der er fastsat i resolutionen vedtaget af Rådet og repræsentanterne for medlemsstaternes regeringer, forsamlet i Rådet, den 1. december 1997, bør revideres, så den imødegår nye udfordringer så effektivt som muligt i et stadig mere globaliseret og digitaliseret økonomisk miljø,

GODKENDER HERMED FØLGENDE REVIDEREDE ADFÆRDSKODEKS FOR ERHVERVSBESKATNING

Berørte skatteforanstaltninger

A. Uden at medlemsstaternes og Unionens respektive beføjelser herved berøres, omhandler denne adfærdskodeks for erhvervsbeskatning (benævnt kodeksen) alment gældende skattebegunstigelsesforanstaltninger og skatteelementer, som har eller kan have en væsentlig indvirkning på placeringen af erhvervsaktiviteter i Unionen. Erhvervsaktiviteter omfatter i denne sammenhæng ligeledes alle aktiviteter, der gennemføres inden for en gruppe af selskaber. De alment gældende skattebegunstigelsesforanstaltninger og skatteelementer (under ét benævnt skatteforanstaltninger), som kodeksen omhandler, omfatter både love og andre retsforskrifter samt administrativ praksis.

B.1. Inden for det anvendelsesområde, der er angivet i litra A, betragtes som potentielt skadelige og dermed omfattet af denne kodeks skattebegunstigelsesforanstaltninger, hvis de medfører et betydeligt lavere effektivt beskatningsniveau, herunder nulbeskatning, end det niveau, der normalt gælder i den pågældende medlemsstat. Et sådant beskatningsniveau kan følge af den nominelle skattesats, skattegrundlaget eller enhver anden relevant faktor. I vurderingen af sådanne foranstaltningers skadelige karakter tages der bl.a. hensyn til: 1. om fordelene faktisk og retligt er fuldstændig adskilt fra en medlemsstats egen økonomi, f.eks. om de kun indrømmes ikkebosiddende, eller om de indrømmes med hensyn til transaktioner, der foretages med ikkebosiddende, eller om de ikke påvirker det nationale skattegrundlag, eller 2. om fordelene kan indrømmes, uden nogen realøkonomisk aktivitet eller egentlig økonomisk tilstedeværelse i den pågældende medlemsstat, der tilbyder disse skattefordele, eller 3. om grundlaget for overskudsbestemmelsen med hensyn til aktiviteter inden for en multinational gruppe af selskaber afviger fra internationalt godkendte principper, specielt de principper, der er aftalt inden for rammerne af OECD, eller 4. om skatteforanstaltningerne mangler gennemsigtighed, herunder den situation, hvor lovregler lempes på administrativt niveau på en uigennemsigtig måde.

B.2. Inden for det anvendelsesområde, der er angivet i litra A, betragtes som potentielt skadelige og derfor omfattet af denne kodeks en medlemsstats alment gældende skatteelementer, som skaber muligheder for dobbelt ikkebeskatning, eller som kan føre til dobbelt eller flerdobbelt anvendelse af skattefordele i forbindelse med samme udgifter, indkomstbeløb eller kædetransaktioner. Sådanne virkninger kan opstå som følge af ethvert relevant element i en medlemsstats nationale skattesystem, som fører til en lavere skattepligt, herunder ingen skattepligt, bortset fra den nominelle skattesats eller udskudt beskatning som et element i et udbytteskattesystem. I vurderingen af en medlemsstats alment gældende skatteelements skadelige karakter tages der hensyn til følgende kumulative kriterier og til, om der er en direkte årsagssammenhæng mellem dem: 1. Det alment gældende skatteelement er ikke ledsaget af passende bestemmelser om bekæmpelse af misbrug eller andre passende kontrolforanstaltninger og fører derfor til dobbelt ikkebeskatning eller tillader dobbelt eller flerdobbelt anvendelse af skattefordele i forbindelse med samme udgifter, indkomstbeløb eller kædetransaktioner. 2. Det alment gældende skatteelement har en væsentlig indvirkning på placeringen af erhvervsaktiviteter i Unionen. I evalueringen af, om skatteelementet er en væsentlig faktor ved fastlæggelsen af placeringen af erhvervsaktiviteter i Unionen, bør gruppen om adfærdskodeksen (erhvervsbeskatning) tage hensyn til, at placeringen af erhvervsaktiviteter også kan påvirkes af andre omstændigheder end skatteelementerne.

Standstill og rollback

Standstill

C. Medlemsstaterne forpligter sig til ikke at indføre nye skatteforanstaltninger, der er skadelige efter denne kodeks. Medlemsstaterne overholder derfor de principper, der ligger til grund for kodeksen, ved udformningen af den fremtidige politik og tager særligt hensyn til den i litra E-I omhandlede vurderingsproces ved bedømmelsen af, om nye skatteforanstaltninger er skadelige.

Rollback

D. Medlemsstaterne forpligter sig til at gennemgå gældende love og etableret praksis under hensyn til de principper, der ligger til grund for kodeksen, og til den i litra E-I omhandlede vurderingsproces. Medlemsstaterne ændrer sådanne love og praksis, i det omfang det er nødvendigt, med henblik på at eliminere eventuelle skadelige skatteforanstaltninger eller vedtage passende bestemmelser om bekæmpelse af misbrug eller andre passende kontrolforanstaltninger vedrørende skadelige skatteforanstaltninger snarest muligt under hensyn til Rådets drøftelser efter vurderingsprocessen.

Vurderingsprocessen

Meddelelse

E.1. I overensstemmelse med principperne om gennemsigtighed og åbenhed giver medlemsstaterne ved udgangen af hvert kalenderår hinanden oplysninger om gældende og planlagte skatteforanstaltninger, der kan tænkes at falde ind under kodeksens anvendelsesområde. De pågældende medlemsstater kan også give hinanden oplysninger om gældende eller planlagte skatteforanstaltninger, med hensyn til hvilke de ønsker at få sikkerhed for, at de overholder kodeksen. I mangel af en meddelelse i henhold til første og andet afsnit, tilvejebringer medlemsstaterne på anmodning fra en anden medlemsstat eller Kommissionen oplysninger om enhver skatteforanstaltning, der forekommer at falde ind under kodeksens anvendelsesområde. Hvis påtænkte skatteforanstaltninger kræver parlamentarisk godkendelse, kan sådanne oplysninger gives, efter at foranstaltningerne er forelagt parlamentet.

E.2. En medlemsstats skatteforanstaltninger, som ikke er blevet meddelt i henhold til litra E.1, kan på anmodning af en anden medlemsstat eller Kommissionen meddeles gruppen. Inden den videregivende medlemsstat eller Kommissionen gør gruppen opmærksom på sådanne skatteforanstaltninger, bør den underrette den pågældende medlemsstat. For så vidt angår alment gældende skatteelementer bør den videregivende medlemsstat eller Kommissionen forelægge gruppen alle oplysninger: i) som med rimelighed viser, at skatteelementet har mindst én af de virkninger, der er beskrevet i litra B.2, og ii) som med rimelighed kan føre til en konklusion om en potentielt væsentlig indvirkning på placeringen af erhvervsaktiviteter i Unionen.

Aftalt beskrivelse

F.1. Enhver medlemsstat eller Kommissionen kan anmode om, at en medlemsstats skatteforanstaltninger, som er meddelt i henhold til litra E1 og E2, tages op til drøftelse og kommenteres. Medlemsstaterne beslutter derefter, om de vil følge op på dette og udarbejde den aftalte beskrivelse af en sådan foranstaltning.

Vurdering

F.2. Den aftalte beskrivelse giver mulighed for at vurdere, om de pågældende skatteforanstaltninger er skadelige i lyset af de virkninger, som de kan have i Unionen. For så vidt angår skattebegunstigelsesforanstaltninger tager denne vurdering hensyn til alle de faktorer, der er nævnt i litra B.1. For så vidt angår de alment gældende skatteelementer tager denne vurdering hensyn til alle de faktorer, der er nævnt i litra B.2, og retningslinjerne i henhold til litra L for så vidt angår de specifikke alment gældende skatteelementer.

G. Rådet understreger, at det ved en sådan vurdering er nødvendigt nøje at undersøge de virkninger, som de meddelte skatteforanstaltninger har for andre medlemsstater, bl.a. i lyset af den effektive beskatning af de pågældende aktiviteter i hele Unionen, og anmoder gruppen om at tage hensyn til relevante økonomiske faktorer og oplysninger om virkning, som den får kendskab til, og tage hensyn til størrelsen og åbenheden af den pågældende medlemsstats økonomi. For så vidt skatteforanstaltninger benyttes til at støtte den økonomiske udvikling i bestemte regioner, vurderes det, om de er proportionale og målrettede i forhold til det ønskede mål. Ved denne vurdering tages der særligt hensyn til de specielle karakteristika og ydre vilkår, der gælder for regionerne i den yderste periferi og små øer, uden at dette berører den integritet og sammenhæng, der kendetegner Unionens retsorden, herunder det indre marked og de fælles politikker.

Fremgangsmåde

H. Gruppen vedrørende Adfærdskodeksen, der blev nedsat ved Rådets konklusioner af 9. marts 1998, vil fortsat vurdere de skatteforanstaltninger, der kan tænkes at falde ind under denne kodeks' anvendelsesområde, og føre tilsyn med udvekslingen af oplysninger om disse foranstaltninger. Rådet opfordrer hver enkelt medlemsstat og Kommissionen til at udpege en højtstående repræsentant og en suppleant til denne gruppe, der ledes af en repræsentant for en medlemsstat. De valgte formænd bistås af Generalsekretariatet for Rådet, som varetager gruppens sekretariatsopgaver. Gruppen holder regelmæssige møder og udvælger og gennemgår skatteforanstaltningerne, jf. litra E-G. Gruppen aflægger regelmæssigt rapport om de vurderede foranstaltninger. Disse rapporter vil blive videresendt til drøftelse i Rådet. De vil omfatte de aftalte beskrivelser og endelige vurderinger af de skatteforanstaltninger, den har gennemgået. De endelige dokumenter, som Rådet har godkendt, vil blive offentliggjort, og yderligere dokumenter vil blive offentliggjort, hvis det er relevant, i overensstemmelse med de relevante regler.

I. Rådet opfordrer Kommissionen til at bistå gruppen i det nødvendige forberedende arbejde forud for dens møder og til at lette udvekslingen af oplysninger og vurderingsprocessen. Med henblik herpå anmoder Rådet medlemsstaterne om at give Kommissionen de oplysninger, der er omhandlet i litra E, således at Kommissionen kan udarbejde de udkast til beskrivelser og vurderinger, der er omhandlet i litra F. Kommissionen bør udføre lignende opgaver i forbindelse med de vurderinger, der er omhandlet i litra N. Kommissionen deltager ikke i gruppens beslutningstagning. Resultaterne af gruppens arbejde valideres af medlemsstaternes repræsentanter på gruppeniveau og forelægges for Rådet med henblik på godkendelse. Statsstøtte

J. Rådet noterer sig, at nogle af de skatteforanstaltninger, der er omfattet af denne kodeks, kan tænkes at falde ind under bestemmelserne om statsstøtte i artikel 107-109 i traktaten om Den Europæiske Unions funktionsmåde. Gruppens arbejde udføres med forbehold af EU-retten. I tilfælde, hvor Kommissionen indleder en statsstøtteprocedure, bør gruppen suspendere sin gennemgang af de pågældende foranstaltninger, indtil den pågældende statsstøtteprocedure er afsluttet. Gruppen kan allerede få forelagt en foreløbig beskrivelse af foranstaltningen, som udarbejdes af Kommissionen i tæt samråd med den pågældende medlemsstat. Der bør forelægges en endelig beskrivelse, så snart statsstøtteproceduren er afsluttet, hvis det er nødvendigt.

Tiltag til bekæmpelse af skatteundgåelse og skatteunddragelse

K. Rådet opfordrer medlemsstaterne til at samarbejde fuldt ud om bekæmpelsen af skatteundgåelse og skatteunddragelse, navnlig for så vidt angår rettidig udveksling af oplysninger mellem medlemsstaterne i overensstemmelse med deres respektive nationale love, EU-retten og internationale standarder. Rådet opfordrer gruppen til, hvor det skønnes hensigtsmæssigt, at have udvekslinger om spørgsmål af fælles interesse, der drøftes i internationale fora, og som falder ind under kodeksens anvendelsesområde.

L. Når det skønnes hensigtsmæssigt, kan gruppen også forelægge Rådet forslag til generelle retningslinjer inden for dens mandats anvendelsesområde med henblik på godkendelse, i det omfang de foreslåede generelle retningslinjer ikke allerede er omfattet af EU-lovgivningen. Når de endelige retningslinjer er godkendt af Rådet, vil de blive offentliggjort. Gruppen vil navnlig forelægge forslag til retningslinjer for specifikke alment gældende skatteelementer, der falder ind under anvendelsesområdet for litra B2, for Rådet med henblik på godkendelse, og sådanne elementer vil blive vurderet i forhold til medlemsstaterne — i overensstemmelse med de foregående bestemmelser i denne kodeks — under hensyntagen til sådanne retningslinjer.

M. Rådet noterer sig, at bestemmelser om bekæmpelse af misbrug eller defensive foranstaltninger i nationale skattelove og i dobbeltbeskatningsoverenskomster spiller en afgørende rolle i bekæmpelsen af skatteundgåelse og skatteunddragelse, også med hensyn til EU's eksterne strategi.

EU's eksterne strategi og geografisk anvendelsesområde for adfærdskodeksen for erhvervsbeskatning

N. Rådet mener, at det er hensigtsmæssigt, at principperne om at fjerne skadelige skatteforanstaltninger efterleves inden for et så stort geografisk område som muligt. Med henblik herpå forpligter medlemsstaterne sig til at fremme gennemførelsen heraf på globalt plan ved at søge samarbejde med jurisdiktioner uden for Unionen, herunder ved hjælp af EU-listen over ikkesamarbejdsvillige skattejurisdiktioner. De nærmere oplysninger om listeopførelsesprocessen findes i Rådets konklusioner af 5. december 2017 og efterfølgende ajourføringer og revisioner samt de relevante proceduremæssige retningslinjer for overvågningsprocessen. Med henblik herpå foretager gruppen regelmæssige vurderinger af relevante jurisdiktioner på grundlag af objektive kriterier vedrørende gennemsigtighed på skatteområdet, fair beskatning og gennemførelse af foranstaltninger til bekæmpelse af BEPS. Gruppen vil regelmæssigt orientere Rådet om de fremskridt, der gøres, og henstille til Rådet, at listen ajourføres og revideres.

O. Medlemsstaterne forpligter sig også til at fremme vedtagelsen af kodeksens principper på områder, hvor traktaten ikke finder anvendelse. De medlemsstater, der har afhængige eller associerede områder, eller som har et særligt ansvar eller skattemæssige beføjelser over for andre områder, forudsat at disse ikke falder ind under anvendelsesområdet for EU-listen over ikkesamarbejdsvillige skattejurisdiktioner, forpligter sig til inden for deres forfatningsmæssige rammer at sikre anvendelsen af disse principper på disse områder. I denne forbindelse gør medlemsstaterne status over situationen i rapporter til gruppen, der vurderer rapporterne inden for rammerne af ovennævnte vurderingsproces.

Anvendelse, overvågning og revision